b'\n_START_ARTICLE_\nTemesvarer Zeitung\n_START_PARAGRAPH_\nTemesvarer Zeitung a fost un ziar de limba german\xc4\x83 care a ap\xc4\x83rut la Timi\xc8\x99oara \xc3\xaen perioada 15 ianuarie 1852 - 24 aprilie 1949._NEWLINE_Publicarea sa a fost ini\xc8\x9biat\xc4\x83 de guvernatorul Voivodinei s\xc3\xa2rbe\xc8\x99ti \xc8\x99i a Banatului timi\xc8\x99an (Serbische Wojwodina und Temescher Banat) \xc8\x99i ziarul ap\xc4\x83rea sub conducerea lui Andreas Blatt. Primul proprietar al ziarului a fost poetul, scriitorul \xc8\x99i jurnalistul Karl Nikolaus Hirschfeld. La origine, ziarul avea \xc8\x99i func\xc8\x9bia de buletin oficial, o parte a cuprinsului fiind rezervat\xc4\x83 pentru anun\xc8\x9buri \xc8\x99i \xc8\x99tiri oficiale, restul cuprindea coresponden\xc8\x9be din str\xc4\x83in\xc4\x83tate \xc8\x99i articole politice, economice \xc8\x99i sociale. De\xc8\x99i a fost \xc3\xaenfiin\xc8\x9bat ca organ al puterii Imperiului Austro-Ungar, ziarul a supravie\xc8\x9buit destr\xc4\x83m\xc4\x83rii acestuia._NEWLINE_Ziarul avea ca subtitlu Organ deutschen Denkens und deutschen Kulturgef\xc3\xbchls (organ al g\xc3\xa2ndirii germane \xc8\x99i al sentimentului cultural german)._NEWLINE_Existase un ziar omonim, \xe2\x80\x9eTemeswarer Zeitung\xe2\x80\x9d, (\xc3\xaenfiin\xc8\x9bat \xc3\xaen 1784 de tipograful vienez Johann Thomas von Trattner), dar acesta a avut o existen\xc8\x9b\xc4\x83 efemer\xc4\x83._NEWLINE_\xc3\x8en primii ani, la ziar au colaborat scriitorii Adolf Silberstein, Adolf Sternberg, care a \xc8\x99i condus ziarul mai mult de un deceniu, \xc8\x99i Armin Bar\xc3\xa1t. Ace\xc8\x99tia au publicat o serie de foiletoane, cronici teatrale, eseuri \xc8\x99i versuri._NEWLINE_Albert Strasser, care din 1867 era redactor-\xc8\x99ef al Temesvarer Zeitung, a \xc3\xaenfiin\xc8\x9bat \xc3\xaen 1868 ziarul concurent Neue Temeswarer Zeitung (Noul ziar timi\xc8\x99orean), al c\xc4\x83rui redactor a fost p\xc3\xa2n\xc4\x83 \xc3\xaen 1883. Neav\xc3\xa2nd o difuzare supraregional\xc4\x83, ziarul \xc8\x99i-a \xc3\xaencetat apari\xc8\x9bia \xc3\xaen 1884._NEWLINE_\xc3\x8en 1869, \xc3\xaen Temesvarer Zeitung, a ap\xc4\x83rut utopia Timi\xc8\x99oara \xc3\xaen anul 2069, semnat\xc4\x83 cu pseudonimul Dioscorides. \xc3\x8en aceast\xc4\x83 scriere science fiction, ap\xc4\x83rut\xc4\x83 \xc3\xaen foileton \xc3\xaen numerele 162, 164, 165, 169 \xc8\x99i 180 ale ziarului, autorul \xe2\x80\x93 r\xc4\x83mas necunoscut \xe2\x80\x93 \xc3\xae\xc8\x99i imagineaz\xc4\x83, \xc3\xaentr-o zi torid\xc4\x83 de var\xc4\x83, cum va ar\xc4\x83ta ora\xc8\x99ul peste dou\xc4\x83 secole, cu diverse utilit\xc4\x83\xc8\x9bi care la vremea sa erau doar vise._NEWLINE_\xc3\x8en 1912, ziarul s-a unit cu Neue Temesvarer Zeitung, p\xc4\x83str\xc3\xa2nd numele \xc3\xaen subtitlu. La 1 octombrie 1912, Anton Lovas (care din 1911 era proprietarul ziarului Neue Temesvarer Zeitung) a preluat redactarea ziarului. El a redactat ziarul \xc3\xaen spirit liberal, astfel c\xc4\x83 sub conducerea sa Temesvarer Zeitung a devenit un ziar modern. La 24 decembrie 1916, Anton Lovas a demisionat din postul de redactor \xc8\x99ef (postul fiind preluat de Alexander Mangold), dar \xc8\x99i \xc3\xaen anii urm\xc4\x83tori a continuat s\xc4\x83 contribuie activ la redactarea ziarului._NEWLINE_Dup\xc4\x83 primul R\xc4\x83zboi Mondial, \xe2\x80\x9eTemeswarer Zeitung\xe2\x80\x9d a devenit un ziar cu tendin\xc8\x9be liberale \xc8\x99i cosmopolite._NEWLINE_\xc3\x8entre 1927 \xc8\x99i 1940, editor-\xc8\x99ef al ziarului a fost Josef Gassner._NEWLINE_\xc3\x8en edi\xc8\x9bia jubiliar\xc4\x83 a ziarului Temesvarer Zeitung, ap\xc4\x83rut\xc4\x83 la 25 decembrie 1930 cu ocazia s\xc4\x83rb\xc4\x83toririi a 80 de ani de la prima edi\xc8\x9bie, s-a publicat \xc8\x99i un mesaj de felicitare trimis din M\xc3\xbcnchen de Thomas Mann. Scriitorul elogia munca de informare obiectiv\xc4\x83 a ziarului care \xe2\x80\x9ea mijlocit \xc8\x99i a comentat ca organ de g\xc3\xa2ndire \xc8\x99i sim\xc8\x9b\xc4\x83m\xc3\xa2nt de cultur\xc4\x83 german\xc4\x83 pe perioada a aproape trei genera\xc8\x9bii istoria contemporan\xc4\x83\xe2\x80\x9d \xc8\x99i i-a transmis \xe2\x80\x9eur\xc4\x83ri cordiale pentru un viitor tot a\xc8\x99a de fructuos \xc8\x99i onorabil\xe2\x80\x9d. \xc3\x8en cele 48 de pagini ale acestui num\xc4\x83r figureaz\xc4\x83 \xc8\x99i alte nume de seam\xc4\x83: Caius Brediceanu, Aurel Cosma, Sever Bocu, Coriolan Balt\xc4\x83, al\xc4\x83turi de Viktor Orendi Hommenau, Kaspar Muth, Josef Gabriel, Franz Xaver Kappus._NEWLINE_Dup\xc4\x83 venirea la putere a lui Hitler, ziarul a relatat despre \xc3\xaenfiin\xc8\x9barea lag\xc4\x83relor de concentrare \xc3\xaen Germania \xc8\x99i despre prigoana rasial\xc4\x83 a regimului nazist. \xc3\x8en perioada dictaturii fasciste \xc8\x99i militare a lui Ion Antonescu, apari\xc8\x9bia ziarului a fost interzis\xc4\x83. A re\xc3\xaenceput s\xc4\x83 apar\xc4\x83 \xc3\xaen toamna anului 1944, transform\xc3\xa2ndu-se treptat \xc3\xaentr-un soi de ziar oficial al noii puteri comuniste, p\xc3\xa2n\xc4\x83 \xc3\xaen 1949, c\xc3\xa2nd \xc8\x99i-a \xc3\xaencetat definitiv apari\xc8\x9bia, la 24 aprilie.'